ทหารอากาศ ฝูงบิน 237 น้ำพอง จังหวัดขอนแก่น ช่วยชาวนาลงแขกเกี่ยวข้าว ลดต้นทุนการผลิต
ทหารอากาศจากฝูงบิน 237 จังหวัดขอนแก่น นำกำลังพลกว่า 100 นาย เข้าเกษตรกรชาวนาเกี่ยวข้าว เพื่อลดต้นทุนการผลิต
  
เรืออากาศเอก บังเอิญ เกษมสวัสดิ์  หัวหน้าขนส่ง ฝูงบิน 237 น้ำพอง จังหวัดขอนแก่น กำลังนำกำลังพลทหารอากาศจากฝูงบิน 237 น้ำพอง ลงเกี่ยวข้าวช่วยเกษตรกรชาวบ้านหนองบัวบาน ตำบลทรายมูล  อำเภอน้ำพอง  จังหวัดขอนแก่น   หลังประสบปัญหารถเกี่ยวข้าวค่าจ้างสูงไร่ละ 1,000-1,200 บาท    ประกอบกับการจ้างแรงงานคนก็หายากและมีราคาแพงเช่นกัน           
         
เรืออากาศเอก บังเอิญ กล่าวว่า หลังประชาชนได้รับความเดือนร้อน ทำเรื่องร้องขอกำลังพลทหารให้เข้าช่วยเกี่ยวข้าว  ฝูงบิน 237 น้ำพอง  จึงได้ส่งกำลังพลดังกล่าว เพื่อเป็นการช่วยเหลือเกษตรกร  ช่วยลดค่าใช้จ่าย ลดต้นทุนการผลิต นอกจากนี้ ยังเป็นการสร้างความสัมพันธ์และความเข้าใจอันดีระหว่างประชาชนกับทหาร  ที่สำคัญเป็นการปฏิบัติตามแนวพระราชดำริเศรษฐกิจพอเพียง ถือเป็นการทำความดีถวายเป็นพระราชกุศลแด่พระบาทสมเด็จพระปรมินทรมหาภูมิพลอดุลยเดช บรมนาถบพิตร 

ด้านนายสถาพร ระวิสิทธิ์ เจ้าของแปลงนา 10 ไร่ บ้านหนองบัวบาน ตำบลทรายมูล  กล่าวว่า  ดีใจที่ทางกำลังพลจากฝูงบิน 237 น้ำพอง เข้ามาช่วยเหลือเกี่ยวข้าว เพราะแรงงานหายากค่าจ้างแพง หากจ้างรถเกี่ยวข้าวต้องรอคิวนานกว่า 1 สัปดาห์  ทหารมาช่วยเราดีใจชาวนาทำอาหารกลางวัน และเครื่องดื่มเลี้ยงตลอดทั้งวัน  เพื่อเป็นการตอบแทนและขอบคุณทหารทุกนาย